
Neki učenjaci nisu prihvatili predanja u kojima se zabranjuje rukovanje stranih muškaraca i žena. Da li oni to drže dopuštenim? Da li su ta predanja vjerodostojna, i kako pravna djela tretiraju ovo pitanje?


* 
* 
* 
* 
* 
* 
* 

 
Je li zabranjeno rukovanje stranih muškaraca i žena?

Rukovanje sa ženom strankinjom nije dopušteno po mišljenju većine islamskih učenjaka. U tom smislu navode brojne hadise u kojima se to zabranjuje. Istini za volju, neki su učenjaci porekli autentičnost tih hadisa, a drugi su ih prihvatili. Rukovanje sa strankinjama (ženama koje nisu mahrem) nije bila Poslanikova, ﷺ, praksa. S tim u vezi Aiša, radijallahu anha, govorila je: “Tako mi Allaha, ***[Poslanik](https://pitajucene.com/search/poslanik/questions/ "Pretraži pitanja o poslanicima")***, ﷺ, nikada se nije rukovao sa strankinjom.” (Buharija i Muslim.)


Riječi Svevišnjeg Allaha: **“I ne približavajte se nemoralu…”** (El-Isra, 32.), ukazuju na zabranu rukovanja. Naime, Uzvišeni Allah u ovome ajetu nije rekao: “Ne činite nemoral”, već: **“I ne približavajte se nemoralu…”**, a dodir strankinje nužno vodi u nemoral. Najispravniji ***[hadis](https://pitajucene.com/search/Hadis/questions/ "Pretraži pitanja o hadisima")*** koji zabranjuje rukovanje jesu Poslanikove, ﷺ, riječi: *“…i ruka čini nemoral, a njezin je nemoral dodir.”* (Muslim, 16/176/2657.) Dakle, zabranjeno je dodirnuti strankinju.


I zar pored navedenog hadisa i spomenute Poslanikove, ﷺ, prakse, musliman može sumnjati u to da je rukovanje sa strankinjama zabranjeno. Kada je riječ o ovom pitanju, pogrešno je, pored jasnih i vjerodostojnih hadisa, slijediti olakšicu pojedinih učenjaka koji su dopustili rukovanje, jer je samo Poslanik, ﷺ, nepogrješiv kada je riječ o vjeri, a Allah najbolje zna.


Odgovorio: Dr. ***[Safet Kuduzović](https://pitajucene.com/search/Safet+Kuduzovi%C4%87/answers/ "Pretraži odgovore od dr. Safet Kuduzović")***


